钦定古今图书集成/明伦汇编/氏族典/第208卷 > 曹景宗
## 钦定古今图书集成/明伦汇编/氏族典/第208卷 > 曹景宗

按《梁书曹景宗传》：“景宗，字子震，新野人也。幼善骑射，
好畋猎，常与少年数十人泽中逐獐鹿，每众骑赴鹿，
鹿马相乱，景宗于众中射之，人皆惧，中马足，鹿应弦
辄毙，以此为乐。宋元徽中，随父出京师，为奉朝请，员
外，迁尚书左民郎。父忧服阕，刺史萧赤斧板为冠军
中兵参军，领天水太守。时建元初，蛮寇群动，景宗东”
西讨击，多所擒破。齐鄱阳王锵为雍州，复以为征卤
中兵参军，带冯翊太守，督岘南诸军事，除屯骑校尉。
建武二年，魏主托跋宏寇赭阳，景宗为偏将，以勋除
游击将军。五年，高祖为雍州刺史，景宗深自结附。永
元初，表为冠军将军、竟陵太守。及义师起，以景宗与
冠军将军王茂济江，围郢城，取建康。拜散骑常侍、右
卫将军，封湘西县侯。仍迁持节、都督郢司二州诸军
事、左将军、郢州刺史。天监元年，进号平西将军，改封
竟陵县侯，征为护军。既至，复拜散骑常侍、右卫将军。
五年，魏托跋英寇锺离，围徐州刺史昌义之，高祖诏
景宗督众军援之，献捷凯入，进爵为公，诏拜侍中、领
军将军。七年，迁侍中、中卫将军、江州刺史。卒时年五
十二。追赠征北将军、雍州刺史、开府仪同三司，谥曰
壮。子皎嗣。